钦定古今图书集成/明伦汇编/宫闱典/第127卷 > 剧买奴
## 钦定古今图书集成/明伦汇编/宫闱典/第127卷 > 剧买奴

按《魏书剧鹏传》：“鹏兄买奴亦为宦者，历位幽州刺史，
才志远不及鹏。是时有季丰之徒数人，皆被眷宠，出
入禁闱，并致名位，积赀巨万，第宅华壮。”文明太后崩
后，乃渐衰矣。

===张祐===按《魏书阉官传》：“祐字安福，安定石唐人。父成，扶风太
守。世祖末，坐事诛，祐充腐刑，积劳至曹监中给事，赐
爵黎阳男，稍迁散骑常侍，都绾内藏曹。时文明太后
临朝，中官用事，祐以左右供承合旨，宠幸冠诸阉官，
特迁为尚书，加安南将军，进爵陇东公，仍绾内藏曹。
未几，监都曹，加侍中，与王叡等俱入八议。太后嘉其”
忠诚，为造甲第。宅成，高祖太后亲率文武往燕会焉。
拜散骑常侍、镇南将军、尚书左仆射，进爵新平王，受
职于太华庭，备威仪于宫城之南，观者以为荣。高祖
太后亲幸其宅，飨会百官。祐性恭密，出入机禁，二十
馀年，未曾有过。由是特被恩宠，岁月赏赐，家累巨万。
与王质等十七人，俱赐金券，许以不死。太和十年薨，
年四十九。高祖亲临之，诏鸿胪典护丧事，赐帛千匹，
赠征南大将军、司空公，谥曰恭。葬日，车驾亲送出郊。
祐养子显明，后名庆，少历内职，有姿貌，江阳王继以
女妻之。袭爵，降为陇东公，又降为侯。迁洛，废替二十
馀年，虚爵而已。熙平初，为员外常侍，兼卫尉少卿，以
元又姊婿，故越次而授焉。神龟二年冬，灵太后为肃
宗采名家女，庆女入充世妇，未几为嫔，即叉甥也。正
光三年，正少卿，寻出为将军、高平镇将。卒。子《迥洛》袭。